Kristen Touborg (SF), 2003-01-21:
Tak til statsministeren for redegørelsen.
I den senere tid har finansminister Thor Pedersen i pressen igen og igen påpeget, at den eneste fejl, han har begået, er, at han har sovet for lidt på gården og for meget i sit sommerhus.
Den påstand er der mildest talt ingen hold i overhovedet.
Det her handler altså ikke om, hvor meget man sover det ene sted eller det andet.
Det handler om, hvorvidt man reelt har bopæl på sin landbrugsejendom, som man har skrevet under på at man vil have.
I Danmark har vi en ret restriktiv landbrugslov.
Det har vi af flere grunde.
Det har vi først og fremmest, fordi der tilbage i tiden, da den første landbrugslov blev lavet, den der er grundlaget for den nuværende, i 1972 ved EF-tilslutningen, var bred enighed om, at det ville være hensigtsmæssigt, at vi fik indført en restriktiv landbrugslov med bopælspligt, som det skulle være meget vanskeligt at få dispensation fra, fordi vi ikke ønskede fjerneje.
Vi har også en restriktiv landbrugslov, fordi vi ikke ønsker, at kapitalen skal gå ind og overtage dansk landbrug som sådan.
Der er mange gode grunde til, at vi har en restriktiv landbrugslov.
Og for SF er det i hvert fald oplagt, at vi ønsker at opretholde en restriktiv landbrugslov for at varetage disse overordnede hensyn.
Nu har jeg ikke snakket med Ritzau de sidste par timer, men vi kan vel være sikre på, at redegørelsen, der ligger her, bliver fastholdt, eller bliver den ændret igen i morgen?
Fra september 2000, hvor finansminister Thor Pedersen på eget initiativ skriftligt meddelte Jordbrugskommissionen for Vestsjællands Amt, at han agtede at flytte til Graudebjerggaard ved Rørvig, og frem til november 2002 har finansminister Thor Pedersen overtrådt landbrugslovens bopælspligt.
I samme periode er der sket overtrædelse af planlovens sommerhusregel.
Det er også erkendt.
Samtidig har finansminister Thor Pedersen betalt hektarstøtten tilbage for år 2001 og tilbagekaldt sin ansøgning om at modtage støtte i 2002.
Finansminister Thor Pedersen kunne godt lovligt have beholdt EU-støtten, men har fornuftigt nok indset det moralsk uforsvarlige i, at han overtræder loven, samtidig med at han tjener mange penge på lovovertrædelsen, hvilket ikke mindst skyldes, at sanktionerne for overtrædelsen af landbrugslovens bopælspligt er få og små.
SF har på den baggrund fremsat et beslutningsforslag, som indebærer, at man får en bødestraf, der står i rimeligt forhold til fortjenesten, hvilket vil sige landbrugsstøtten, hvis man bryder f.eks. bopælsreglerne.
Fødevareministeren har støttet dette krav og sendt et brev til Jordbrugskommissionen.
SF mener, at denne sag er så alvorlig for finansministerens omdømme, at han selv burde være trådt tilbage.
Det er ikke sket, og der er ikke udsigt til, at der kan samles flertal på det foreliggende grundlag for at udtrykke mistillid til finansministeren.
Derfor skal SF på vegne af Socialdemokratiet, De Radikale, Kristeligt Folkeparti og SF fremsætte følgende: Forslag til vedtagelse »Folketinget konstaterer, at finansminister Thor Pedersen har overtrådt såvel landbrugslovens bopælspligt som planlovens sommerhusbestemmelser.
Folketinget konstaterer samtidig, at finansminister Thor Pedersen beklager besvarelsen af spørgsmål nr. S 675, idet Jordbrugskommissionen ikke har udtalt sig om datoen den 1. november 2000, som det fremgår af svaret.
Folketinget skal på denne baggrund udtrykke kraftig kritik af ministeren.«